Ανακοίνωση για την έναρξη διαδικασίας αντιντάμπινγκ όσον αφορά τις εισαγωγές εσωτερικών ομφαλών ταχυτήτων για ποδήλατα καταγωγής Ιαπωνίας

(2000/C 214/04)

Η Επιτροπή έλαβε καταγγελία δυνάμει του άρθρου 5 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 905/98 του Συμβουλίου(2) (εφεξής "ο βασικός κανονισμός"), στην οποία προβάλλεται ο ισχυρισμός ότι οι εισαγωγές εσωτερικών ομφαλών ταχυτήτων για ποδήλατα, καταγωγής Ιαπωνίας, αποτελούν αντικείμενο ντάμπινγκ και προκαλούν επομένως σημαντική ζημία στον κοινοτικό κλάδο παραγωγής.

1. Καταγγελία

Η καταγγελία υποβλήθηκε στις 6 Ιουλίου 2000 από τη SRAM Deutschland GmbH (εφεξής "ο καταγγέλλων") που αντιπροσωπεύει το μεγαλύτερο τμήμα, δηλαδή σ' αυτήν την περίπτωση το 80 %, της συνολικής κοινοτικής παραγωγής εσωτερικών ομφαλών ταχυτήτων για ποδήλατα.

2. Προϊόν

Το προϊόν που αποτελεί αντικείμενο ντάμπινγκ είναι εσωτερικοί ομφαλοί ταχυτήτων ρόδας ποδηλάτου με ενσωματωμένο σύστημα ταχυτήτων (με τρεις ή περισσότερες ταχύτητες), ανεξάρτητα από το αν είναι επίσης ενσωματωμένο στον ομφαλό φρένο πλήμνης ή όχι (εφεξής "υπό εξέταση προϊόν"). Το προϊόν αυτό υπάγεται προς το παρόν στον κωδικό ΣΟ ex 8714 99 90. Αυτός ο κωδικός ΣΟ αναφέρεται για πληροφοριακούς και μόνον λόγους.

Προβάλλεται επίσης ο ισχυρισμός ότι το υπό εξέταση προϊόν έχει δηλωθεί ως ομφαλοί με ενσωματωμένο κόντρα φρένο που υπάγονται στον κωδικό ΣΟ 8714 94 10 και ως ομφαλοί ταχυτήτων χωρίς ενσωματωμένο φρένο που υπάγονται στον κωδικό ΣΟ 8714 93 10. Στην περίπτωση που το υπό εξέταση προϊόν δηλώνεται βάσει αυτών ή οποιουδήποτε άλλου κωδικού ΣΟ, θα υπόκειται επίσης στην παρούσα διαδικασία.

3. Ισχυρισμός περί ντάμπινγκ

Ο ισχυρισμός για το ντάμπινγκ όσον αφορά την Ιαπωνία στηρίζεται, επειδή δεν υπάρχουν επαρκείς πωλήσεις στην εγχώρια αγορά, σε σύγκριση μεταξύ της κανονικής αξίας που καθορίστηκε με βάση τις τιμές εξαγωγής ανάλογης τρίτης χώρας (Ταϊβάν) και των τιμών εξαγωγής του υπό εξέταση προϊόντος στην Κοινότητα. Πάνω σ' αυτή τη βάση τα εκτιμώμενα περιθώρια ντάμπινγκ είναι σημαντικά.

4. Ισχυρισμός περί ζημίας

Ο καταγγέλλων υπέβαλε αποδεικτικά στοιχεία σχετικά με το ότι οι εισαγωγές του υπό εξέταση προϊόντος από την Ιαπωνία έχουν αυξηθεί συνολικά σε απόλυτες τιμές και σε ό, τι αφορά το μερίδιο της αγοράς.

Προβάλλεται ο ισχυρισμός ότι οι όγκοι και οι τιμές του υπό εξέταση εισαγόμενου προϊόντος είχαν, μεταξύ άλλων συνεπειών, αρνητικές επιπτώσεις στο μερίδιο της αγοράς, στις ποσότητες που πωλήθηκαν και στο επίπεδο των τιμών που εφαρμόζει ο κοινοτικός κλάδος παραγωγής, με αποτέλεσμα να έχουν επηρεασθεί δυσμενώς η οικονομική κατάσταση και η κατάσταση της απασχόλησης του κοινοτικού κλάδου παραγωγής.

5. Διαδικασία

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι η καταγγελία έχει υποβληθεί εκ μέρους ή για λογαριασμό του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας, αρχίζει έρευνα σύμφωνα με το άρθρο 5 του βασικού κανονισμού.

5.1. Διαδικασία για τον προσδιορισμό της πρακτικής ντάμπινγκ και της ζημίας

Η έρευνα θα καθορίσει αν το υπό εξέταση προϊόν καταγωγής Ιαπωνίας αποτελεί αντικείμενο ντάμπινγκ και αν αυτό το ντάμπινγκ έχει προκαλέσει ζημία.

α) Ερωτηματολόγια

Η Επιτροπή, προκειμένου να συγκεντρώσει τα στοιχεία που κρίνει αναγκαία για την έρευνα, πρόκειται να αποστείλει ερωτηματολόγια προς τον κοινοτικό κλάδο παραγωγής, τις ενώσεις παραγωγών της Κοινότητας, τους παραγωγούς-εξαγωγείς στην Ιαπωνία, τις ενώσεις παραγωγών-εξαγωγέων και τους εισαγωγείς, καθώς και τις αντιπροσωπευτικές ενώσεις εισαγωγέων που κατονομάζονται στην καταγγελία, όπως και προς τις αρχές της Ιαπωνίας.

Όλα τα ενδιαφερόμενα μέρη πρέπει να επικοινωνήσουν πάραυτα με την Επιτροπή, και το αργότερο εντός της προθεσμίας που καθορίζεται στην παράγραφο 6 στοιχείο α) για να διαπιστώσουν αν κατονομάζονται στην καταγγελία, και, αν είναι αναγκαίο, να ζητήσουν ερωτηματολόγιο, δεδομένου ότι η προθεσμία που καθορίζεται στην παράγραφο 6 στοιχείο β) της παρούσας ανακοίνωσης, ισχύει για όλα τα ενδιαφερόμενα μέρη.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να υποβάλουν πληροφορίες εκτός των απαντήσεων στο ερωτηματολόγιο και να προσκομίσουν τα σχετικά αποδεικτικά στοιχεία. Αυτές οι πληροφορίες και τα αποδεικτικά στοιχεία πρέπει να φθάσουν στην Επιτροπή εντός της προθεσμίας που καθορίζεται στην παράγραφο 6 στοιχείο β) της παρούσας ανακοίνωσης.

Επιπλέον, η Επιτροπή θα δεχθεί σε ακρόαση τα ενδιαφερόμενα μέρη, υπό την προϋπόθεση ότι θα αποδείξουν γραπτώς ότι έχουν ιδιαίτερους λόγους για να γίνουν δεκτά σε ακρόαση. Αυτή η αίτηση πρέπει να υποβληθεί εντός της προθεσμίας που καθορίζεται στην παράγραφο 6 στοιχείο γ) της παρούσας ανακοίνωσης.

5.2. Διαδικασία για τον καθορισμό του συμφέροντος της Κοινότητας

Σύμφωνα με το άρθρο 21 του βασικού κανονισμού και προκειμένου να καταστεί δυνατό να ληφθεί απόφαση σχετικά με το κατά πόσον, στην περίπτωση που τεκμηριώνονται οι καταγγελίες περί ντάμπινγκ και ζημίας, η θέσπιση μέτρων αντιντάμπινγκ είναι προς το συμφέρον της Κοινότητας, οι καταγγέλλοντες κοινοτικοί παραγωγοί, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών, υπό τον όρο ότι μπορούν να αποδείξουν ότι υπάρχει αντικειμενική σχέση μεταξύ των δραστηριοτήτων τους και του υπό εξέταση προϊόντος, έχουν τη δυνατότητα, εντός της γενικής προθεσμίας που ορίζεται στην παράγραφο 6 στοιχείο β) της παρούσας ανακοίνωσης, να αναγγελθούν και να προσκομίσουν πληροφορίες στην Επιτροπή. Σημειώνεται ότι οι τυχόν πληροφορίες που υποβάλλονται βάσει του άρθρου 21, λαμβάνονται υπόψη μόνον εφόσον τεκμηριώνονται με πραγματικά αποδεικτικά στοιχεία κατά την υποβαλή τους.

6. Προθεσμίες

α) Αίτηση ερωτηματολογίου από τα μέρη

Όλα τα ενδιαφερόμενα μέρη πρέπει να ζητήσουν ερωτηματολόγιο το ταχύτερο δυνατό, αλλά τα αργότερο εντός 15 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

β) Τα μέρη οφείλουν να αναγγελθούν, να υποβάλουν τις απαντήσεις στο ερωτηματολόγιο και άλλες πληροφορίες

Τα ενδιαφερόμενα μέρη οφείλουν να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα.

γ) Ακροάσεις

Όλα τα ενδιαφερόμενα μέρη μπορούν επίσης να ζητήσουν ακρόαση από την Επιτροπή εντός της ίδιας προθεσμίας 40 ημερών.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερομένων μερών μπορούν να γίνουν γραπτώς (όχι σε ηλεκτρονική μορφή, εκτός αν προσδιορίζεται διαφορετικά), και πρέπει να αναφέρουν την ονομασία, τη διεύθυνση, τη διεύθυνση ηλεκτρονικού ταχυδρομείου, τους αριθμούς τηλεφώνου και φαξ ή/και τελέξ του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή , Γενική Διεύθυνση Εμπορίου,

Διευθύνσεις Γ και Ε,

DM 24 - 8/37,

Rue de la Loi/Wetstraat 200 , B - 1049 Βρυξέλλες . Φαξ (32-2) 295 65 05 Τελέξ: COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

9. Χρονοδιάγραμμα της έρευνας

Η έρευνα θα διεξαχθεί σύμφωνα με το άρθρο 6 παράγραφος 9 του βασικού κανονισμού, εντός 15 μηερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Σύμφωνα με το άρθρο 7 παράγραφος 1 του βασικού κανονισμού μπορούν να επιβληθούν προσωρινά μέτρα το αργότερο εντός εννέα μηνών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.